text: Nu kan du veksle muldvarpehaler til kontanter
  28 april 2016 kl. 15.13
  Haderslev Kommune går nye veje for at bekæmpe muldvarpe. En død muldvarp giver nu kontant belønning.
  Aflevér en hale fra en muldvarp og få 20 kroner.
  Tilbuddet kommer fra Haderslev Kommune, der med en belønningsordning nu håber at komme flere muldvarpe til livs.
  For hver muldvarpehale, der bliver indleveret på onsdag den 4. maj, giver kommunen 20 kroner retur.
  Det er ikke første gang kommunen forsøger sig med kontant afregning til borgerne for at aflive muldvarpe. Men vi skal, i følge kommunen, et par årtier tilbage.
  Det er på opfordring fra en borger, at ordningen nu bliver taget op igen.
  - Når vi har nogle borgere, der gerne vil gå foran for at bekæmpe muldvarpe, så synes jeg, vi skal honorere det. Jeg tror ikke, det er en ordning, der kommer til at dræne kommunekassen, men jeg håber da, at folk vil tage godt imod den, siger Benny Bonde (LA), der er formand for Udvalget for Plan og Miljø, i en pressemeddelelse til TV SYD.
  Hvis man vil have pengene, så skal man komme med muldvarpehaler i bundter af mindst 10 styk.
  De skal emballeres i gennemsigtig plast og må ikke være fordærvede.
  Til sammenligning er muldvarpen totalt fredet i vores naboland Tyskland.
   
   
   
   
   
   
   
  For at indlevere halerne skal man udfylde en blanket, som findes på haderslev.dk. Haderslev Kommune vil derefter overføre beløbet for halerne til ens Nem-Konto.
   
  Udvalgsformanden vil selv være til stede på Provas onsdag den 4. maj for at modtage de første haler, og pressen er også velkommen.
  